钦定古今图书集成/历象汇编/岁功典/第019卷 > 《直隶志书》〈各省风俗同者不载〉 > 永平府
## 钦定古今图书集成/历象汇编/岁功典/第019卷 > 《直隶志书》〈各省风俗同者不载〉 > 永平府

立春之仪。先日，卢龙县戒东门外官亭以各色器物，
选集优人媚子小伎，装剧戏教习，谓之“演春。”屇期，阖
城各官往迎，前列戏队，殿以春牛，商工百艺，持器奔
趋，老穉胥观，士女填市，谓之“走春。”鼓乐交作，优长假
冠带，过官府豪门，各有赞称韵语，博笑取利，谓之“闹
春牛。”至府堂，次日至时，鞭而碎之。随以鼓乐，将别塑
小芒神、土牛，分献上官乡宦，谓之送春。其占土牛与
他方同。所鞭土，市民争取，涂灶涂壁，云去臭虫。或以
书门曰：“百事大吉。”而荐柏酒、白卜、茹饼以乐之。如在
正朔前后旬，则惟豪门者举焉，谓之庆春。州及支县
外卫亦如之。